Un consultant britanic este citat astăzi în presa străină afirmând că ar fi fost contactat de Cambridge Analytica înaintea alegerilor parlamentare din România din 2016 cu oferta de a lucra pentru Partidul Social-Democrat, ofertă pe care ar fi declinat-o cu argumentul că nu lucrează pentru partide. Este neclar dacă Cambridge Analytica a jucat un rol în alegerile din România, transmite abcnews, citând Associated Press.

Cambridge Analytica, care dispune de birouri în Regatul Unit și Statele Unite, este acuzată că a cules - fără consimțământul acestora - datele a 50 de milioane de utilizatori de Facebook pentru a elabora un program informatic care permite să fie prezis și influențat votul alegătorilor, cu scopul de a ajuta campania lui Donald Trump pentru câștigarea Președinției SUA.

Cazul a generat o reacție virulentă la nivel global, având Facebook în centrul scandalului.

Consultantul britanic, Rupert Wolfe Murray, a spus astăzi agenției Associated Press că Mark Turnbull, Senior Official la Cambridge Analytica, l-a contactat în august 2016.

El citează un e-mail unde Turnbulll ar fi scris: "Ceea ce noi am oferit este să încorporăm o echipă de două persoane în echipa actuală a campaniei ... pentru a furniza sfaturi strategice și asistență de-a lungul campaniei ... în următoarele 2-3 luni".

El susține că a declinat oferta cu argumentul că nu lucrează pentru partide.

"Nu era clar dacă Cambridge Analytica a jucat un rol în alegerile din decembrie 2016, în care social-democrații au câștigat aproximativ 46% din voturi. Liberalii au venit pe locul al doilea cu 20%", se afirmă în materialul abcnews.

În profilul personal, Murray se prezintă drept fost corespondent la București pentru The Economist și The Guardian (2010-2011), PR Advisor, și Country Researcher pentru România, apărând de-a lungul timpului în presa românească cu interviuri pe teme precum Roșia Montană sau cu opinii politice.

UPDATE ora 18.56 Ca reacție la aceste informații, PSD a transmis un comunicat în care afirmă că nu a lucrat cu această companie și nici nu a solicitat o astfel de colaborare, nici în perioada alegerilor generale din 2016, nici într-o altă perioadă, înainte sau după acest scrutin electoral.